РЕГЛАМЕНТ (ЕО) № 1256/2007 НА КОМИСИЯТА
от 25 октомври 2007 година
за изменение на Регламент (ЕО) № 829/2007 по отношение на преходния период, предвиден за използването на търговски документи и здравни сертификати за странични животински продукти
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. относно установяване на здравни правила по отношение на странични животински продукти, непредназначени за консумация от човека (1), и по-специално член 28, втори параграф, член 29, параграф 3, първа алинея и член 32, параграф 1 от него,
като има предвид, че:
(1)
С Регламент (ЕО) № 1774/2002 бяха определени изискванията по отношение на общественото здраве и на здравето на животните, за търговия, внос и транзитно преминаване през Общността на някои странични животински продукти и продукти, получени от тях.
(2)
Регламент (ЕО) № 829/2007 на Комисията от 28 юни 2007 г. за изменение на приложения I, II, VII, VIII, X и XI към Регламент (ЕО) № 1774/2002 на Европейския парламент и на Съвета относно пускането на пазара на някои странични животински продукти изменя приложение II към Регламент (ЕО) № 1774/2002 по отношение на образците на търговски документи и приложение X към въпросния регламент по отношение на здравните сертификати за внос на някои странични животински продукти.
(3)
В член 2 от Регламент (ЕО) № 829/2007 се предвижда преходен период от шест месеца от датата на влизане в сила на посочения регламент за ползването на съответните търговски документи и здравни сертификати, предвидени в приложения II и X към Регламент (ЕО) № 1774/2002, които бяха допълнени в съответствие с разпоредбите, приложими преди датата на влизане в сила на Регламент (ЕО) № 829/2007. След публикуването на посочения регламент обаче към Комисията бяха отправени няколко молби за разяснения на разпоредбите, приложими през настоящия преходен период.
(4)
С цел гарантиране на правна сигурност следва да бъде изяснено, че до края на преходния период търговските документи и здравните сертификати, които са в съответствие с образците, изисквани преди влизането в сила на Регламент (ЕО) № 829/2007, могат все още да бъдат попълвани и подписвани от търговските оператори и ветеринарните органи на трети страни, ако е необходимо.
(5)
В допълнение следва да бъде бъде предвидено практическо разрешение за пратки, за които такива документи са били издадени по време на преходния период, но които няма да пристигнат до местоназначението си на територията на Общността преди тази дата. Такива пратки следва да продължат да бъдат приемани за търговия или внос в Общността, според случая, в рамките на два месеца след тази дата.
(6)
С цел да бъде улеснено прилагането на настоящия регламент за заинтересованите субекти и органите от трети страни, първоначалният преходен период от шест месеца, въведен с Регламент (ЕО) № 829/2007 и започващ на 24 юли 2007 г., следва да бъде продължен до 30 април 2008 г. За приемането на такива документи и сертификати за търговия или внос в Общността следва да бъде предвиден допълнителен срок.
(7)
Регламент (ЕО) № 829/2007 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Член 2 от Регламент (ЕО) № 829/2007 се заменя със следния текст:
„Член 2
В рамките на преходен период до 30 април 2008 г. държавите-членки следва да приемат пратки, придружени от търговски документи и здравни сертификати, попълнени и подписани в съответствие с разпоредбите на Регламент (ЕО) № 1774/2002, приложим до 23 юли 2007 г.
До 30 юни 2008 г. държавите-членки следва да приемат такива пратки, ако придружаващите ги търговски документи и здравни сертификати са попълнени и подписани преди 1 май 2008 г.“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 октомври 2007 година.